जब तक ‘हम’ जीव शरीर के साथ कायम रहता है और हमसे जिनका स्वार्थ पूरा होना बाकी रहता है, तब तक तो पुत्र-पुत्री, भाई-बहिन, माता-पिता, सगे-सम्बन्धी, दोस्त-मित्र आदि बनकर रहते हैं, परन्तु जैसे ही ‘हम’ जीव जब शरीर छोड़कर चला जाता है, वैसे ही ये पारिवारिक सदस्य रूपी शत्रु-मण्डली ‘हम’ जीव के शरीर को समाप्त कर देते हैं। जब ‘हम’ जीव अपने शरीर की खोज में अपने शरीर के निकटतम लोगों के पास जाता है तब ‘हम’ जीव रूपी सूक्ष्म-शरीर को भूत-प्रेत, चुड़ैल आदि कहकर चाकू-छुरी लेकर सोते हैं कि अगर ‘हम’ जीव उनके पास आए तो उसे मार दें। अब देखिए, हमारी शरीर को तो मुर्दा घोषित करके समाप्त कर दिया और ‘हम’ जीव को भूत-प्रेत तथा चुड़ैल आदि घोषित करके बहिष्कार कर देते हैं। अब हमारी समझ में नहीं आता कि जो लोग हमको हमारा-हमारा कहने वाले थे, आखिर वे कहाँ चले गए ? कहाँ गया माता जी का प्यार और कहाँ गया पिता जी का दुलार ? कहाँ गया भाई का हाथ और कहाँ गया बहिन का साथ, कहाँ गयी पत्नी की सेवा और पति का प्रेम ? आदर-सम्मान, क्या सभी समाप्त हो गए ? क्यों? इसलिए कि जब तक उनका स्वार्थ पूरा हो रहा था, तब तक तो हम उनके थे और अब उनकी कोई स्वार्थ पूर्ति तो होनी नहीं है। अब क्या मतलब ? आप स्वयं सोचें।